
CAPITOLUL I

ANXIETATEA

1.1 Ce este anxietatea?

Anxietatea face parte din viaţa omului. Teama şi frica există şi în regnul animal, dar angoasa şi anxietatea există doar la om. Anxietatea este o reacţie normală, care apare când ne simţim ameninţaţi sau în pericol. Ea reprezintă teama, nesiguranţa, ezitarea, intrarea într-o tensiune de căutare a unei ieşiri dintr-o anumită situaţie, impregnată de aşteptare, de sentimentul determinării siguranţei şi a binelui propriu. Totodată descrie o serie de modificări care au loc în organismul nostru, în modul nostru de gândire şi în comportament. Aceste modificări, care ne ajută să facem faţă ameninţărilor sau pericolelor, sunt foarte utile în situaţiile în care trebuie să reacţionăm rapid sau să ne apărăm.

Consideraţi următoarea situaţie:

"Sunteţi pe trecerea de pietoni şi traversaţi o stradă aglomerată. Brusc observaţi un autovehicul care nu încetineşte şi probabil nu va opri. Realizaţi pericolul şi începeţi să alergaţi spre trotuar."

În mod automat, în organismul dumneavoastră se produc o serie de modificări. Creierul conştientizează pericolul şi sistemul nervos vegetativ, involuntar, trimite semnale diferitelor părţi ale organismului pentru a produce modificările prezentate mai jos:
( -creierul îşi intensifică activitatea;

· -ritmul cardiac se accelerează şi tensiunea arterială creşte,

· -se intensifică  procesul de coagulare a sângelui pregătind organismul pentru posibile leziuni,

· -transpiraţia creşte;

· -temperatura corpului scade;

· -sângele este trimis spre muşchi; aceştia se tensionează fiind pregătiţi pentru acţiune,

· -digestia se reduce;

· -salivaţia descreşte, cauzând uscarea gurii,

· -ritmul respiraţiei creşte, nările şi căile respiratorii se dilată pentru a permite pătrunderea mai rapidă a aerului;

· -ficatul eliberează zahăr pentru a furniza rapid energie,

· -musculatura sfincteriană se contractă pentru a închide orificiul vezical şi cel anal,

Datorită acestor modificări sunteţi capabil să alergaţi foarte repede spre trotuar şi să evitaţi astfel accidentul. 

Aşa cum puteţi constata, această serie de modificări, cunoscute ca răspunsul de "fugă sau luptă", sunt responsabile pentru numeroasele sentimente şi gânduri pe care le percepeţi când sunteţi anxios.
1.2 Cum se manifestă anxietatea?

În momentul în care sunteţi anxios, apar în organismul dumneavoastră o serie de modificări:

· La nivel cognitiv: -îngrijorare; 

-scăderea puterii de concentrare; 

-epuizare şi tensiune mentală;

-confuzie intelectuală;

-disconfort psihic.

· La nivel afectiv:   -teamă;

-tensiune;

-nervozitate;

                                 -nelinişte;

                                 -iritabilitate.

· La nivel biologic:   - tremurături,

                        - agitaţie,


                        - tensiune musculară,


                        - transpiraţie,

· ameţeală,

· diaree,

· paloare,


                        - respiraţie scurtă şi rapidă,


                        - palpitaţii,


                        - mâini reci şi umede,


                        - gura uscată,


                        - bufee de căldură sau fiori reci,


                        - stare de rău, greaţă,


                        - senzaţie de gol în stomac,

· La nivel comportamental: -evitare;

-oboseală generalizată;

-hiperventilaţie;

-exprimare verbală agitată;

-frecarea şi agitarea mâinilor;

-lovirea uşoară a obiectelor din jur cu degetele;

                                              -insomnii;
Reacţia de "fugă sau luptă" este utilă pe termen scurt, în special atunci când pericolul poate fi evitat prin efort fizic. Pe termen lung însă, ea nu este utilă şi în mod cert este puţin utilă în majoritatea situaţiilor stresante din viaţa de zi cu zi - nu puteţi recurge la lupta fizică atunci când şeful vă ameninţă, nu puteţi utiliza fuga pentru a traversa o stradă cu un trafic foarte intens.

Mintea umană este condiţionată spre a rezolva probleme pentru atingerea scopurilor, evaluarea rezultatelor acţiunii şi execuţie. Este un sistem de inhibiţie comportamentală care răspunde la ameninţarea pedepsei, neacordarea recompensei anticipate sau noutatea extremă a stimulilor, prin inhibiţia comportamentului curent, creşterea tensiunii şi amplificarea prelucrării stimulilor externi. 

În situaţii în care sunteţi pus faţă în faţă cu o problemă (ex.: trecerea străzii) în organism se elimină substanţe biochimice care sunt menite să vă ajute să faceţi faţă situaţiei, prin reacţia „fugă sau luptă”. Deoarece sunt anumite situaţii care nu se pot rezolva astfel, substanţele biochimice nu se elimină din organism, acesta reţinându-le, proces care are ca efect declanşarea sentimentelor anxioase, precum şi tensiunea musculară şi celelalte simptome specifice anxietăţii.

În trecutul îndepărtat omul se confrunta îndeosebi cu pericole fizice, pentru care reacţia de fugă sau luptă era utilă în majoritatea situaţiilor. În prezent, datorită progresului ştiinţific, omul se confruntă cu situaţii complexe, de rezolvare de probleme pentru care reacţia de fugă sau de luptă este mai puţin eficientă, fiind necesare învăţarea unor strategii de adaptare (la nivelul gândurilor, emoţiilor şi comportamentelor). 

1.3 Ce duce la apariţia anxietăţii

Următorul exemplu vă poate ajuta să conştientizaţi şi să înţelegeţi modul în care un ansamblu de factori interni şi externi pot favoriza apariţia simptomelor anxietăţii:



                                              

	Cognitiv
	emoţional
	fizic
	comportamental

	Gânduri negative şi iraţionale

	“Nu pot face faţă sarcinilor.”
	- teamă
	- tremurături;


	- evitarea întâlnirii cu şeful, izolarea de colegi

	“Şeful crede că sunt incapabilă.”
	- stare de iritare
	- palpitaţii ;
	

	“Colegii mei mă desconsideră.”
	
	- transpiraţie.
	



1.4 De ce devenim tensionaţi şi anxioşi?
Anxietatea este un răspuns multidimensional la stimulii din mediul persoanei sau stimulii interni rezultaţi din combinarea proceselor psihologice individuale cu cele biologice generale. Ea poate fi un răspuns fizic la stres, poate fi rezultat al interpretării proprii din perspectiva personalităţii sau poate fi un efect al unor boli sau medicaţii (inclusiv consumul de droguri).

Vom prezenta pe scurt aceste posibile cauze:

a) Efectul evenimentelor stresante de viaţă şi al stresorilor

Anxietatea poate începe într-o perioadă de timp în care vă simţiţi foarte stresaţi. Pe parcursul vieţii, în mod constant, ne adaptăm diverselor solicitări care apar. Luarea unei decizii importante, schimbarea locului de muncă sau a rutinelor, probleme legate de familie, de sănătatea acesteia sau de propria sănătate, de bunăstarea financiară, schimbarea comportamentului faţă de ceilalţi etc. - toate necesită ajustări. Uneori, fie că ne confruntăm cu o singură problemă majoră, fie cu nenumărate mici probleme, simţim că acestea ne depăşesc capacitatea de adaptare. Când apar nivele crescute ale stresului poate apare anxietatea. 

b) Efectul personalităţii

Personalitatea se referă la modul nostru obişnuit de a reacţiona, de a simţi şi a ne comporta. Majoritatea oamenilor care solicită consiliere se consideră persoane iritabile, nervoase nu doar datorită nivelului crescut de anxietate pe care îl resimt ci şi datorită sensibilităţii, emotivităţii şi uşurinţei cu care se îngrijorează. Desigur, există şi avantaje pentru a fi astfel. A fi sensibil înseamnă a fi înţelegător cu ceilalţi; în consecinţă aceştia te vor place. De asemenea probabil înseamnă a te comporta corect, cinstit şi decent faţă de ceilalţi. Însă emotivitatea şi predispoziţia spre îngrijorare pot fi dăunătoare atunci când se manifestă fără motive întemeiate, reale. Acest aspect poate reprezenta punctul de plecare al anxietăţii.

Acest manual vă va învăţa strategii prin care veţi putea controla acest aspect al personalităţii dumneavoastră.

c) Efectul unor boli sau medicaţiei

Anxietatea poate fi un simptom al unor condiţii medicale, ca de exemplu al tulburărilor endocrine care sunt caracterizate prin secreţia prea mare sau prea mică de hormoni a glandei tiroide. Alte condiţii medicale care pot produce anxietate sunt boli ale plămânilor, ficatului şi inimii. Expectanţa unei dureri cu frecvenţă neperiodică este suficientă pentru a produce anxietatea. 

Numeroase medicamente pot cauza anxietate ca efect secundar: anticoncepţionalele, medicamente pentru tiroidă sau astmă, anestezicele locale. Totodată consumul de cafea, nicotină, alcool şi droguri poate produce aceleaşi efecte, chiar mai grave.

1.6 Explicarea programului

Acest program vă este destinat pentru a învăţa să controlaţi reacţiile anxioase, prin restructurarea modului în care gândiţi şi vă comportaţi în confruntarea cu diferite situaţii şi probleme de viaţă.

Programul este alcătuit din patru părţi care vă prezintă aspectele pozitive şi negative ale anxietăţii şi modalităţi în care o puteţi controla astfel încât să nu devină un duşman în viaţa dumneavoastră.

Sunt prezentate trei strategii de bază pentru aceasta: învăţarea unor tehnici de relaxare şi respiraţie, tehnici de restructurare şi modificare a gândurilor nerealiste şi negative, tehnici de rezolvare de probleme şi de luare a deciziei şi modalităţi de transformare a comportamentului de evitare (utilizat adeseori de dumneavoastră) într-un comportament activ de soluţionare a problemelor.

Programul reprezintă un ghid şi în acelaşi timp un manual cu exerciţii pe care le puteţi efectua împreună cu psihologul sau singur, acasă, în cazul temelor de casă.

Implicarea cu seriozitate şi perseverenţă în punerea în aplicare a informaţiilor selectate din acest manual vă asigură formarea unor abilităţi eficiente de a rezolva diferite situaţii de viaţă.

Este important să realizaţi că anxietatea trebuie controlată prin dobândirea unor deprinderi sau abilităţi care se învaţă. Succesul programului nu depinde de severitatea anxietăţii, de extinderea comportamentului de evitare sau de vârsta dumneavoastră, ci de motivaţia şi efortul pe care doriţi să îl depuneţi pentru a vă schimba viaţa.

Vă dorim succes!

CAPITOLUL II

ANTRENAMENTUL DE RELAXARE
2.1 Ce este antrenamentul de relaxare
A te relaxa înseamnă a te elibera de tensiune. Tensiunea poate fi musculară sau mentală, psihică. Când ne relaxăm fizic, semnalele nervoase transmise de la muşchi spre creier îşi modifică natura. Această modificare este resimţită ca o stare generală de calm, atât fizic cât şi mental. Relaxarea musculară are un larg efect asupra sistemului nervos putând fi privită atât ca terapie fizică cât şi psihologică. În acest program veţi învăţa cum să recunoaşteţi tensiunea, cum să obţineţi o relaxare profundă şi cum să vă relaxaţi în situaţii de zi cu zi. Este necesar să fiţi un participant activ, practicând zilnic antrenamentul de relaxare timp de două luni sau chiar mai mult.

2.2 De ce este important antrenamentul de relaxare

Răspunsul de "fugă sau luptă" implică activarea tensiunii musculare, tensiune care ne ajută să efectuam numeroase sarcini într-o manieră mai alertă şi mai eficientă. În circumstanţe normale, muşchii nu rămân tot timpul la un nivel crescut de tensiune, însă pot fi activaţi sau dezactivaţi pe parcursul unei zile, în funcţie de necesităţile persoanei.

O persoană poate alterna tensiunea musculară cu relaxarea în funcţie de solicitările zilei.

Când oamenii se află în situaţii prelungite de stres sau de muncă, rareori se permite detensionarea musculaturii, tensiunea tinzând să-i însoţească perioade tot mai îndelungate de timp. Eventual, aceste persoane nu pot recunoaşte tensiunea sau sunt incapabile să se relaxeze. Tensiunea nu îi mai ajută să efectueze sarcinile şi poate chiar să le frâneze activităţile normale. Din cauza tensiunii aceste persoane se simt agitate, iritabile, nervoase, neliniştite. Deoarece tensiunea a fost prezentă o perioada îndelungata de timp, este posibil ca ei să nici nu ştie că sunt tensionaţi. Este foarte probabil să vă simţiţi anxioşi, să vă îngrijoraţi excesiv sau să dezvoltaţi simptome asociate cu tensiunea atunci când corpul dumneavoastră este într-o continuă stare de tensiune. Din aceasta cauză mulţi oameni relatează ca în majoritatea timpului se simt relativ rău acuzând dureri de cap, de spate, sau că se simt neliniştiţi tot timpul, îngrijorându-se excesiv.

Amintiţi-vă că finalitatea tensiunii musculare o constituie creşterea alertei şi pregătirea organismului pentru răspuns. Dacă rămâneţi tensionat după perioadele de stres, rămâneţi mai alert decât este necesar. Această alertă se vă transforma în nelinişte şi anxietate. Tensiunea permanentă îi face pe oameni hipersensibili şi în consecinţă vor reacţiona la evenimente tot mai neînsemnate ca şi cum acestea ar fi ameninţătoare. Învăţând să vă relaxaţi, puteţi obţine controlul asupra anxietăţii.

Deoarece tensiunea vă poate aduce beneficii, este necesar să învăţaţi când aceasta este utilă şi când este inutilă. În prezent, majoritatea tensiunii nu este necesară, deoarece numai câţiva muşchi sunt implicaţi în menţinerea posturii normale (mers, stat în picioare, stat jos), însa majoritatea oamenilor utilizează un exces de tensiune pentru a efectua aceste activităţi. Ocazional, o creştere a tensiunii este foarte benefică. De exemplu, vă este util să fiţi tensionat când într-un joc de tenis trebuie să primiţi o minge dintr-o serva sau atunci când urmează să susţineţi un interviu. Această tensiune vă menţine ager şi alert. Nu fiţi speriat de acest tip de tensiune.

Tensiunea nu este necesară când:

· determină alertă inutilă,

· este prea crescută pentru activitatea în care sunteţi implicat,

· rămâne crescută după ce situaţiile care au activat-o au trecut.

Ce modificări apar în timpul relaxării?

- mintea devine mai liniştită,

- producţia de hormoni descreşte,

- ritmul respirator descreşte în urma scăderii nevoii de oxigen,

- ritmul cardiac descreşte şi tensiunea arterială scade,

- scade transpiraţia,

- muşchii se relaxează.

Observaţi că acest răspuns este opus răspunsului de "fugă sau luptă"
2.3 Componente ale antrenamentului de relaxare

Pentru a dobândi control asupra anxietăţii, a emoţiilor şi pentru obţinerea unei stări generale de bine, este important să învăţaţi să vă relaxaţi.

Pentru a face acest lucru trebuie să:

· învăţaţi să recunoaşteţi tensiunea,

· învăţaţi să vă relaxaţi corpul în totalitate,

· învăţaţi să vă relaxaţi grupe specifice de muşchi.

Secţiunea următoare descrie tehnicile şi procedurile implicate în relaxare.

Mesajul principal al acestor metode este acela că simptomele pot fi controlate, şi ele pot fi controlate de dumneavoastră. Nu va fi necesar să trăiţi cu această problemă toată viaţa, sau să o acceptaţi ca inevitabilă. Va trebui să învăţaţi să observaţi "primele semnale de alarmă", pe care mintea dumneavoastră vi le oferă şi să vă întrebaţi "Ce pot face în legătură cu asta?"
2.4 Recunoaşterea tensiunii

Persoanele care au fost tensionate şi anxioase o perioada mai îndelungată de timp, frecvent, nu conştientizează cât de tensionate sunt de fapt. Pentru acestea, starea de tensiune devine o stare normală, obişnuită, putându-se simţi chiar relaxate comparativ cu perioadele în care sunt foarte anxioase. Un nivel crescut al tensiunii în antecedente are efecte negative, deoarece pe acest fond, alte simptome anxioase, cum ar fi palpitaţiile, sunt uşor de activat chiar de evenimente minore.
Luaţi în considerare următoarele:
(Unde simţiţi tensiunea?

· Simţiţi tensiune la nivelul feţei?

· Ce altă parte a corpului dumneavoastră este tensionată?

· Există părţi ale corpului dumneavoastră în care creşterea progresivă a tensiunii vă provoacă durere?

( Care sunt caracteristicile anxietăţii?

· Vă simţiţi muşchii tari şi încordaţi?

· Vă simţiţi muşchii grei şi contractaţi?

· Vă simţiţi muşchii obosiţi?

· Simţiţi că menţinerea posturii normale necesită efort?

(Care din evenimentele din interiorul dumneavoastră vă accentuează tensiunea?

· Furia, supărarea?

· Gânduri privind dificultăţile dumneavoastră?

· Modificări în ritmul cardiac sau respiratoriu?

· Singurătatea?

· Plictiseala?

· Nerăbdarea?

(Ce evenimente externe vă accentuează tensiunea?
· Modul în care oamenii vă vorbesc?

· Zgomotele puternice?

· Situaţii de aşteptare?

· Să fiţi privit când lucraţi?

· Relaţia dumneavoastră cu partenerul(a) de viaţă
EXERCIŢIUL 1

Pentru a fi capabil să vă relaxaţi, trebuie să fiţi capabili să recunoaşteţi aceste aspecte ale tensiunii. Pe pagina următoare listaţi atât evenimentele interne cât şi cele externe care consideraţi că vă accentuează tensiunea. Pentru a vă monitoriza nivelul tensiunii adăugaţi la sfârşitul listei evenimentele din ziua următoare.

	

	

	

	

	


EXERCIŢIUL 2

Acum, monitorizaţi-vă tensiunea apărută în diferitele părţi ale corpului folosind tabelul din pagina următoare. Cunoscând localizarea tensiunii şi circumstanţele în care deveniţi tensionaţi veţi putea să vă planificaţi sesiunile de relaxare mai eficient.

Recunoaşterea tensiunii

Pe o perioadă de câteva săptămâni vă propunem să monitorizaţi tensiunea din corpul dumneavoastră. Pentru a indica locaţia şi intensitatea ei utilizaţi tabelul prezentat mai jos. Alegeţi aproximativ acelaşi moment al zilei pentru înregistrare (de exemplu, un moment bun pentru aceasta este cel dinaintea mesei de cină). 

În fiecare căsuţă a tabelului notaţi numărul care corespunde cel mai bine nivelului de tensiune pe care îl resimţiţi.

	3
	2
	1
	0

	
	
	
	

	Ridicat
	Mediu
	Scăzut
	Nul


EVALUAREA TENSIUNII MUSCULARE
	Localizarea tensiunii
	Săpt. 1
	Săpt. 2
	Săpt. 3
	Săpt. 4
	Săpt. 5
	Săpt. 6
	Săpt. 7

	În jurul ochilor
	
	
	
	
	
	
	

	Obraji
	
	
	
	
	
	
	

	Porţiunile laterale ale gâtului
	
	
	
	
	
	
	

	Porţiunea posterioară a gâtului
	
	
	
	
	
	
	

	Umeri
	
	
	
	
	
	
	

	Porţiunea superioară a capului
	
	
	
	
	
	
	

	Porţiunea superioară a spatelui
	
	
	
	
	
	
	

	Porţiunea inferioară a spatelui
	
	
	
	
	
	
	

	Piept
	
	
	
	
	
	
	

	Fese
	
	
	
	
	
	
	

	Coapse
	
	
	
	
	
	
	

	Genunchi
	
	
	
	
	
	
	

	Gambe
	
	
	
	
	
	
	

	Picioare
	
	
	
	
	
	
	

	Braţe
	
	
	
	
	
	
	

	Antebraţe
	
	
	
	
	
	
	

	Mâini
	
	
	
	
	
	
	


2.5 Relaxarea musculară progresivă

Această tehnică constă în relaxarea muşchilor într-un mod progresiv, începând cu cei ai mâinilor, braţelor şi continuând cu cei ai picioarelor.

Sunt enumerate mai jos câteva recomandări pe care ar fi bine să le urmaţi atunci când puneţi în aplicare exerciţiile.

1 Practicaţi exerciţiile de relaxare cel puţin o dată pe zi, de preferat înaintea altor activităţi.

2 Alegeţi o cameră retrasă şi liniştită, astfel încât să vă puteţi relaxa.

3 Anunţaţi-i pe cei din jurul dumneavoastră de exerciţiile pe care le veţi face pentru a nu fi deranjat. Este important ca în timpul exerciţiului să vă simţiţi confortabil şi să nu fiţi distras de nimic altceva.

4 Aşezaţi-vă cât mai confortabil pe un scaun sau fotoliu.

5 Sprijiniţi-vă capul şi umerii de spătar. Unii oameni preferă să stea întinşi în timpul exerciţiului însă nu folosiţi aceasta poziţie dacă credeţi că vă va cuprinde somnul. Dacă adormiţi nu puteţi învăţa să vă relaxaţi. Relaxarea nu este tot una cu somnul. Dacă vreţi să dormiţi, întrerupeţi exerciţiul de relaxare; utilizaţi exerciţiul numai în scopul relaxării. În momentul în care aţi ajuns să stăpâniţi bine tehnica de relaxare încercaţi să vă induceţi o relaxare profundă în diverse posturi şi situaţii.

În mod normal nu este o idee bună să practicaţi relaxarea profundă când sunteţi implicaţi în activităţi care necesită un nivel mai înalt de alertă. În aceste cazuri folosiţi relaxarea izometrică.

6 După efectuarea exerciţiului nu vă ridicaţi imediat. În primul rând, deoarece vă puteţi simţi ameţit şi puteţi interpreta în mod eronat această reacţie normală ca fiind un semn al altor probleme. În al doilea rând puteţi reintra brusc în vechea stare de tensiune.

7 Ridicaţi-vă încet şi încercaţi să vă menţineţi starea de relaxare cât mai mult timp. 

8 Începeţi activităţile pe care vi le-aţi propus într-o manieră calmă şi liniştită. 

Amintiţi-vă că relaxarea este o abilitate care se dobândeşte prin practică. Nu vă simţiţi dezamăgiţi dacă nu atingeţi nivele profunde de relaxare în timpul primelor exerciţii. Acestea vor putea fi atinse prin exersare. Cu cât veţi practica mai mult relaxarea, cu atât aceasta vă deveni mai profundă şi vă avea un efect mai îndelungat, reuşind să atenuaţi astfel mai rapid starea de anxietate. 

Când este posibil puteţi folosi relaxarea ca o pregătire pentru unele activităţi pentru care anticipaţi dificultăţi. Decideţi singur ce tip de relaxare veţi folosi, pregătiţi-vă condiţiile şi începeţi relaxarea.

Pentru a obţine efecte stabile în timp, este necesar să exersaţi în fiecare zi, timp de cel puţin opt săptămâni. Mulţi oameni continuă să practice relaxarea chiar câţiva ani după terminarea terapiei.

Persoanele care au conştientizat efectele ei pozitive, o practică în mod regulat, şi o aplică imediat în momente de tensiune sau anxietate.

2.6 Relaxarea izometrică

Exerciţiile de relaxare izometrică pot fi făcute în oricare din situaţiile de zi cu zi. Majoritatea dintre acestea nu necesită schimbări sesizabile ale poziţiei. Cele care implica anumite schimbări vor fi rezervate situaţiilor în care mişcarea sau încordarea nu atrag atenţia. Majoritatea pot fi realizate chiar şi când sunteţi în compania altor persoane.

La început aceste exerciţii trebuie efectuate de mai multe ori pe zi pentru a contracara tensiunea şi a menţine o stare de relaxare, mai ales atunci când sunteţi stresat. Pe măsură ce exersaţi, ele vă vor lua tot mai puţin timp şi vor deveni tot mai uşor de realizat. Este posibil chiar să vă surprindeţi făcându-le fără a vă gândi să le faceţi, aceasta însemnând că au devenit rutine pe care le utilizaţi automat pentru a contracara tensiunea.

Există câteva aspecte importante pe care este bine să vi le reamintiţi atunci când faceţi exerciţiile de relaxare izometrice: (1) sunteţi rugaţi să vă ţineţi respiraţia timp de 7 secunde şi (2) să încordaţi treptat muşchii. Unele persoane pot considera că acest interval este prea lung. Nu vă cramponaţi de acest interval - încercaţi să-l respectaţi dacă puteţi - însă el nu reprezintă o problemă crucială. Cel mai important lucru este să reuşiţi să creşteţi tensiunea treptat şi lent. Cele mai des întâlnite greşeli sunt încordarea prea rapidă şi prea intensă a musculaturii. Exerciţiul trebuie realizat lent şi cu calm. Scopul acestui exerciţiu este de a vă relaxa, nu de a deveni mai tensionaţi. 

· Când sunteţi într-o poziţie şezândă, într-un loc privat:
· Inspiraţi şi ţineţi-vă respiraţia 7 secunde.

· În acest timp întindeţi braţele şi picioarele în faţă şi încordaţi treptat muşchii corpului.

· După câteva secunde expiraţi şi spuneţi-vă cuvântul "relaxat".

· Relaxaţi treptat muşchii.

· Închideţi ochii

· Repetaţi exerciţiul, spunându-vă la fiecare expiraţie cuvântul „relaxat” şi relaxaţi musculatura.

· Când sunteţi într-o poziţie şezândă într-un loc public:
· Inspiraţi şi apoi ţineţi-vă respiraţia 7 secunde.

· În acest timp încrucişaţi picioarele la nivelul gleznelor şi încordaţi-le uşor prin apăsarea de sus în jos a celui de deasupra şi de jos în sus a celui de dedesubt.

· Trageţi în direcţii opuse menţinând picioarele încrucişate la nivelul gleznelor.

· După 7 secunde expiraţi lent şi spuneţi-vă cuvântul "relaxat".

· Relaxaţi muşchii treptat şi complet.

· Repetaţi exerciţiul, spunându-vă la fiecare expiraţie cuvântul „relaxat” şi relaxaţi musculatura.

· Dacă circumstanţele permit, continuaţi şi cu alte grupe musculare.

Alte exerciţii izometrice

Exerciţiile izometrice pot fi aplicate şi altor grupe musculare. În primul rând este bine să observaţi care dintre grupele dumneavoastră musculare se tensionează de obicei. Apoi gândiţi-vă la modalităţi prin care le puteţi încorda voluntar şi cum puteţi să le relaxaţi. În acest fel vă puteţi stabili propriul dumneavoastră set de exerciţii izometrice.

Începeţi cu acele grupe musculare care în urma monitorizării au fost evaluate ca fiind mai tensionate. Notaţi unele modalităţi de încordare/relaxare ale acestora.

	Localizarea tensiunii musculare
	Modalitatea de încordare
	Modalitatea de relaxare


	Ex: umeri şi gat
	Ridicarea umerilor spre cap
	Lăsarea umerilor să cada

	
	
	

	
	
	

	
	
	


După ce aţi învăţat să vă relaxaţi într-un mediu liniştit, veţi începe să utilizaţi relaxarea şi atunci când sunteţi anxios (anxioasă). Aceasta este cea mai importantă parte a exerciţiilor şi presupune modificarea vechilor comportamente. Când sunteţi anxios (anxioasă) sau îngrijorat(ă), încercaţi să nu vă fixaţi pe simptome sau pe dorinţa de a menţine totul sub control. Relaxaţi-vă şi "lăsaţi totul să treacă". În mod paradoxal, veţi simţi că aveţi control atunci când lăsaţi, cu calm, lucrurile să-şi urmeze cursul lor, întrerupându-se astfel şi cercurile vicioase ale anxietăţii.

- Începeţi prin a vă verifica frecvent nivelul de tensiune, în timpul zilei. La fiecare verificare întrebaţi-vă: "Sunt relaxat?", "Simt o oarecare tensiune?"

- Apoi, fie că vă simţiţi sau nu tensionat(ă), daţi-vă instrucţiunile de relaxare. Veţi fi surprins(ă) ce diferenţă veţi simţi, chiar şi atunci când aţi considerat că sunteţi relaxat(ă). 

Unele persoane găsesc că este util să:

1. coboare umerii;

2. încordeze şi apoi să relaxeze anumite părţi ale corpului (ex. mâna, piciorul etc.);

3. inspire rar şi adânc;

4. îşi spună: "fi calm", "lasă să treacă".

Aşa cum aţi descoperit până acum, ceea ce vă spuneţi este la fel de important ca şi ceea ce faceţi. Dar fiecare reacţionează diferit în situaţiile anxiogene. Alegeţi-vă ceea ce vi se potriveşte sau ceea ce se potriveşte situaţiei.


2.7 Sugestii importante pentru a învăţa cum să vă relaxaţi rapid

1. Relaxarea este o abilitate - se îmbunătăţeşte prin exersare frecventă.

2. Aplicaţi exerciţiile imediat şi de fiecare dată ce simţiţi că deveniţi tensionat.

3. Relaxarea trebuie să devină o reacţie obişnuită la tensiune.

4. Prin practică, încordarea poate fi realizată fără mişcări care ar putea atrage atenţia. Aceasta vă ajuta să vă relaxaţi/ tensionaţi muşchii lent.

5. Când circumstanţele nu vă permit să realizaţi încordarea pe parcursul a 7 secunde, puteţi utiliza perioade mai scurte de timp, însă în acest caz trebuie să repetaţi exerciţiul de mai multe ori.

6. Nu vă tensionaţi prea tare muşchii şi nu menţineţi tensiunea mai mult de 7 secunde.

7. Fiecare exerciţiu poate fi adaptat şi folosit în diferite situaţii. Utilizaţi-l ori de câte ori aveţi nevoie să vă relaxaţi.

8. Utilizând aceste exerciţii, în câteva săptămâni veţi fi capabil să vă reduceţi tensiunea (prevenind astfel instalarea unei stări de tensiune permanentă) şi să vă sporiţi autocontrolul.

9. Folosiţi pentru a vă relaxa mai uşor aromoterapia, deoarece parfumurile ajung în creier direct prin căi olfactive, având ca efect calmarea sistemului nervos.

2.8 Dificultăţi întâmpinate când învăţaţi să vă relaxaţi


Unii oameni relatează fie că nu pot să se relaxeze pentru că programul nu funcţionează fie că nu pot începe să practice relaxarea.


De obicei, motivele pentru care relaxarea nu funcţionează, sunt de factură psihologică sau sunt datorate exersării insuficiente. Aceste probleme pot fi depăşite dacă doriţi cu adevărat să vă relaxaţi. Mai jos sunt prezentate câteva exemple de dificultăţi.

1. "Sunt prea tensionat pentru a mă putea relaxa"


În acest caz, persoana utilizează orice lucru ce poate fi luat în considerare ca scuza pentru a nu se relaxa. Învăţarea relaxării poate lua mai mult timp decât v-aţi aşteptat, însă amintiţi-vă că nu există motive pentru care o persoana să dorească să rămână tensionata.

2. "Nu-mi plac senzaţiile pe care le resimt când practic relaxarea".

Aproximativ 1 din 10 oameni afirma ca senzaţiile apărute în timpul relaxării sunt neplăcute sau ii sperie. Aceste senzaţii indică faptul că începeţi să veniţi în contact cu corpul dumneavoastră, să-l cunoaşteţi. Cunoaşterea modului în care organismul dumneavoastră reacţionează vă va ajuta să-l controlaţi mai bine. Nu vă temeţi ca vă veţi pierde autocontrolul în timpul relaxării. Puteţi oricând să tensionaţi puţin muşchii şi aceste senzaţii vor dispărea.

3. "Mă simt vinovat ca pierd prea mult timp cu relaxarea".

Relaxarea este o componentă importantă a recuperării dumneavoastră. Numeroase alte terapii necesita timp (ex.: fizioterapia, radiologia). Nu trebuie neapărat să faceţi ceva productiv pentru a face ceva util. 

4. "Nu găsesc locul sau timpul".

Fiţi flexibil. Adaptaţi-vă circumstanţelor. Dacă pe parcursul unei zile nu găsiţi 20 de minute pentru a practica relaxarea, găsiţi 10 minute. Dacă nu aveţi propria cameră, mergeţi în parc. Relaxaţi-vă seara, în timp ce partenerul dumneavoastră citeşte ziarul - nu este necesar să fiţi singur când vă relaxaţi. Nu alegeţi pentru relaxare un moment în care aţi prefera să faceţi altceva. De exemplu nu alegeţi un moment în care aţi prefera să fiţi cu prietenii.

5. "Nu mă ajută la nimic".

Din păcate, mulţi oameni aşteaptă prea mult într-un timp prea scurt. Ziarele şi revistele pot fi blamate pentru acest fapt, deoarece adesea exagerează viteza de recuperare. Nu vă aşteptaţi ca doar prin câteva şedinţe de relaxare să anulaţi ani de tensiune. Nerăbdarea este una din simptomele anxietăţii, fiind un semn că este necesar să continuaţi relaxarea.

6. "Nu am autocontrol".

Este necesar să înţelegeţi că pentru anxietatea generalizată nu există un tratament rapid şi uşor, care să nu solicite efort din partea dumneavoastră. Efecte stabile în timp se obţin când persoana îşi asumă responsabilitatea propriei recuperări. Responsabilitatea presupune autocontrol, însă autocontrolul este dificil de obţinut dacă nu sunteţi motivat. În acest caz, ce vă împiedică să fiţi motivat?

Dacă aveţi probleme pe parcursul programului, fiţi sigur că împreună cu terapeutul le veţi depăşi.

CAPITOLUL III

ÎNGRIJORAREA

3.1.Ce este îngrijorarea?

Să începem cu un exemplu: Marian îi spune soţiei sale că va fi acasă la ora şapte. La şapte şi cinci minute Laura se uită la ceas, se aşează şi începe să citească o revistă. La şapte şi un sfert se uită din nou la ceas. De obicei, Marian e punctual. Ea se uită din nou la ceas şi gândeşte că ceva l-a reţinut; poate trenul a avut întârziere? Încearcă să citească un articol dar nu se poate concentra şi nu înţelege nimic. Este asaltată de tot felul de gânduri: „Oare de ce întârzie? Este şapte şi jumătate .De obicei îmi telefonează dacă intervine ceva.” La opt fără douăzeci începe să se plimbe prin cameră şi îşi spune: „Sper că totul este în ordine. Dar dacă…” O stare chinuitoare o cuprinde şi îşi imaginează că telefonul vă suna cu vestea că Marian a avut un accident. La ora opt uşa se deschide şi Laura răsuflă uşurată când soţul ei intră în casă.

Acesta este un exemplu aproape tipic de îngrijorare, constatând două aspecte importante ale acesteia:

· imposibilitatea menţinerii controlului asupra gândurilor negative;

· tendinţa de a considera că totul va fi din ce în ce mai rău.

Anxietatea este de multe ori neplăcută sau chiar handicapantă. Experienţele negative favorizează anticipaţiile şi predicţiile negative.

În final se ajunge la teama de propriile simptome, care poate fi mai paralizantă decât teama de situaţiile anxiogene. Acest tip de anxietate se numeşte "frica de frică" sau „îngrijorare despre îngrijorare”, adică anxietate secundară. Ea este exprimată prin gânduri precum: "Ştiu că mă voi face de râs" sau "Asta m-a înspăimântat întotdeauna!"

Frica de frică poate provoca sau exacerba simptomele anxietăţii, împiedicând diminuarea ei. Astfel se va ajunge la intensificarea îngrijorărilor sau a fricii de frică care, la rândul ei, va accentua din nou simptomele.

      Frica de frică                                  Simptomele anxietăţii  

                                                         (înroşire, tremurat etc.)

  Accentuarea                               Intensificarea îngrijorărilor

   simptomelor
3.2.Îngrijorarea: o alarmă corectă sau falsă
Gândurile şi sentimentele noastre nu sunt întâmplătoare; ele au o motivaţie. Sentimentul de teamă, generat de o potenţială  ameninţare, determină modificări ale organismului care măresc şansele acestuia de a supravieţui unei situaţii periculoase.

Îngrijorarea este răspunsul la o problemă. Când oamenii îşi dau seama că lucrurile nu merg bine sau că o anumită situaţie poate avea un sfârşit neplăcut, ei se îngrijorează.

Îngrijorarea seamănă cu un sistem de alarmă care ne arată că avem de a face cu o problemă specială. De aceea trebuie să încercăm să o considerăm mai degrabă un prieten decât un duşman, benefică nu dăunătoare. Îngrijorarea, deşi neplăcută, este de fapt o stare normală. Ea devine o alarmă falsă numai dacă se instalează fără motiv sau dacă durează prea mult. Dacă îngrijorarea se amplifică producând şi mai multă îngrijorare, în loc să ducă la decizii şi acţiuni, va afecta starea dumneavoastră de sănătate.

O situaţie este apreciată ca ameninţătoare pentru că poate duce la unul sau mai multe rezultate nefavorabile. Gânduri şi imagini îi reamintesc unei persoane că există o problemă pe care trebuie să o rezolve. Dacă nu rezolvă problema, îngrijorarea persistă. Dacă o rezolvă, ea dispare. Mai pot persista unele gânduri neplăcute care însă dispar treptat. Situaţiile care ne provoacă îngrijorare sunt cele care ne pun probleme.

Îngrijorarea-menţinută şi amplificată de problemele nerezolvate
Cel predispus la o îngrijorare ia cunoştinţa de o problemă
Aceasta îi provoacă îngrijorare

Se impune o decizie pentru rezolvarea problemei
                                                

‘’Îngrijoratul’’ nu reuşeşte să găsească o soluţie

…deoarece nu există  niciodată o certitudine absolută care să ateste că o anumită modalitate de soluţionare a problemei este cea optimă

problema rămâne                            ceea ce vă determina o amplificare a îngrijorării
3.3 Să ne schimbăm atitudinea faţa de îngrijorare
      Oamenii sunt foarte diferiţi. Fiecare dintre noi are propriile convingeri şi idealuri. Din cauza aceasta nu există două persoane care să reacţioneze identic în situaţii similare. Deşi reacţiile pot fi aparent aceleaşi, este cert că gândurile lor nu corespund. O anumită situaţie poate declanşa la o persoană apariţia stării de îngrijorare, la alta nu. Mediul familial sau evenimentele negative de viaţă pot contribui la aceasta.

        Este important să ne schimbăm atitudinea faţă de îngrijorare, în sensul ca ea să fie considerată un răspuns psihic util, care ne reaminteşte că avem o problemă de rezolvat. Avem nevoie de îngrijorare, căci ea ne semnalizează sosirea unor probleme iar noi putem să acţionăm adecvat.

CHESTIONAR

Este important să identificăm problemele cu care ne confruntăm în viaţa cotidiană. În mod obişnuit, îngrijorarea ia naştere când ceva nu se desfăşoară normal în familie, în relaţiile sociale sau la serviciu. Chestionarul de mai jos vă va ajuta să vă identificaţi problemele care pot crea îngrijorare. Notaţi cu un "X" enunţurile considerate potrivite pentru dumneavoastră.

RELAŢII PERSONALE
Mă îngrijorează:

· că îmi voi pierde nişte prieteni apropiaţi;

· că nu prezint atracţie pentru sexul opus;

· că familia se vă supăra pe mine sau vă dezaproba ceea ce fac;

· că este greu să menţin o relaţie stabilă;

· că nu sunt iubit(iubita);

LIPSA ÎNCREDERII

Mă îngrijorează:

· că nu-mi pot apăra drepturile sau exprima părerile personale;

· că ceilalţi nu mă vor aproba;

· că-mi lipseşte încrederea în propriile forţe;

· că aş putea să mă fac de râs;

· că mă simt neajutorat(ă);

INCOMPETENŢĂ PROFESIONALĂ

Mă îngrijorează:

· că voi întârzia la o şedinţă;

· că nu am terminat sarcinile;

· că fac greşeli în muncă;

· că nu sunt destul de sârguincios(oasă);

· că nu-mi voi putea menţine activitatea în pas cu cerinţele actuale;

PROBLEME FINANCIARE

Mă îngrijorează:

· că aş putea rămâne fără bani;

· că nu voi putea obţine anumite lucruri;

· că problemele financiare îmi vor limita vacanţele şi călătoriile;

· că standardul meu de viaţă este inadecvat;

· că nu voi achita notele de plată;

STAREA DE SĂNĂTATE

Mă îngrijorează:

· că mă voi îmbolnăvi grav;

· că voi avea un accident;

· că voi muri.


Persoanele cu anxietate generalizată, pe lângă faptul ca au un mod de gândire nerealist, tind să-şi facă mai multe griji decât ceilalţi oameni. Aceste îngrijorări, la fel ca la toţi ceilalţi , vizează probleme familiare, probleme la locul de muncă, boli care îi pot afecta sau ar putea să le afecteze familia, dificultăţi de relaţionare cu ceilalţi sau dificultăţi financiare. 

            Acest tip de îngrijorări pot interfera cu viaţa cotidiană şi pot intensifica tensiunea şi anxietatea
3.4. Să gândim pozitiv

3.4.1 Gândurile negative şi îngrijorarea

`Cele trei aspecte ale fiinţei umane, gândurile, sentimentele şi comportamentul sunt într-o strânsa interacţiune. Adesea, oamenii nu-şi pot  conştientiza gândurile pe care le au şi de aceea nu realizează rolul important pe care acestea îl joaca în modul în care se simt sau se comporta.

În mod obişnuit, se presupune următoarea relaţie:

A: Un eveniment activator
De exemplu uitaţi să cumpăraţi cel mai important lucru de pe lista de cumpărături

Se presupune ca vă conduce la

C: Starea afectivă şi comportamentul dumneavoastră.  Anxietate şi iritare

Însă gândurile intervin între A şi C

De fapt adevărata relaţie este:

A: Un eveniment activator
De exemplu uitaţi să cumpăraţi cel mai important lucru de pe lista de cumpărături
Determină

B: Gândurile dumneavoastră
De exemplu: sunt tâmpit, tot restul zilei va fi un dezastru. Ce mă fac?

care au ca rezultat

C: Starea afectivă şi comportamentul dumneavoastră.  Anxietate şi iritare


Aşa cum puteţi constata, starea afectivă şi comportamentul dumneavoastră sunt determinate mai mult de gândurile negative pe care le aveţi despre un anumit eveniment şi mai puţin de evenimentul în sine. Gândind mai negativ decât este necesar despre un eveniment, vă cauzaţi mai multa anxietate. Persoanele care au suferit de anxietate generalizată mai mulţi ani, dezvoltă faţă de situaţiile stresante un mod de gândire dezadaptativ. Adesea ele se aşteaptă la ceea ce poate fi mai rău. Modul în care reacţionează şi se comportă în diverse situaţii, este consecinţa aşteptărilor şi presupunerilor pe care le au despre acele situaţii.


De exemplu:


- "Toată lumea observă că sunt anxios"


- "Ştiu că se va întâmpla ceva îngrozitor"


- "Nu mă pot concentra şi asta îmi afectează întreaga viaţă"


- "Întotdeauna voi fi anxios"


Aceste aşteptări şi presupuneri care s-au format pe parcursul a câtorva ani, datorită utilizării lor frecvente  ne apar automat în minte când ne aflam într-o astfel de situaţie. Acest fapt are implicaţii importante asupra modului în care ne simţim sau ne comportam.


În orice situaţie în care vă simţiţi anxios puneţi-vă următoarele întrebări:


-"Ce gândesc că se va întâmpla?"


-"Ce gândesc despre mine?"


-"Ce gândesc despre ceilalţi?"


-"Ce gândesc despre situaţie?"

          Persoane cu anxietate generalizată adesea au gânduri catastrofice. Acest tip de gândire se centrează pe anticiparea unor consecinţe negative sau pe aşteptări nerealiste faţă de propria lor persoană şi modul  în care vor face faţă situaţiilor .

Concluzionând, aceste persoane se aşteaptă adesea ca situaţiile să evolueze într-un mod negativ:


"Nu voi avea destul timp pentru a mă pregăti corespunzător"

sau au idei preconcepute privind propriile lor acţiuni:


"Nu sunt suficient de bun pentru a realiza acest lucru"


În unele cazuri, ei exagerează consecinţele personale ale unui eveniment:


"Sunt convins că voi fi dezapreciat dacă lucrurile nu vor merge bine"

. 


Aceste îngrijorări anticipatorii, de obicei nu se bazează pe o evaluare realistă a caracteristicilor obiective ale situaţiei. Prin exemplele de mai sus aţi văzut că starea emoţională este un rezultat al modului în care gândiţi despre un anumit eveniment, nu al evenimentului în sine. Dacă etichetaţi evenimentele neplăcute faţă de care aveţi trăiri neplăcute ca "periculoase" sau "îngrozitoare", veţi răspunde acestor etichete prin reacţii emoţionale corespunzătoare - anxietate intensă, supărare intensă.

 
Îngrijorările excesive privind evenimentele negative care sunt puţin probabil să se întâmple, nu numai că vă pot face să vă simţiţi mai rău decât este necesar, însă ele vă pot micşora şansele de a face faţă situaţiilor. Probabil consideraţi că îngrijorându-vă, veţi fi capabili să anticipaţi şi să evitaţi posibilele catastrofe, însă

în realitate îngrijorările nu duc la acţiuni productive sau constructive. De fapt, problema rămâne nerezolvată, iar frica şi convingerile dumneavoastră iraţionale despre evenimente sau situaţii rămân neschimbate.


Sunteţi responsabili pentru crearea şi menţinerea propriilor dumneavoastră reacţii afective, sau cel puţin pentru exacerbarea acestora. Desigur că nu faceţi acest lucru în mod deliberat, însă de-a lungul anilor v-aţi  dezvoltat un mod de a gândi asupra situaţiilor care vă face anxios şi care este nerealist. De exemplu, puteţi interpreta senzaţiile fizice ale anxietăţii (palpitaţii, tremurături, etc.) care în realitate nu vă pot face nici un rău ca fiind semne ale unei boli fizice grave (infarct) .În urma unei astfel de interpretări

veţi deveni îngrijoraţi. Gândindu-vă că sunteţi grav bolnav, vă veţi spori anxietatea şi în consecinţă simptomele corporale se vor intensifica, realizându-se astfel un cerc vicios.

3.4.2. Gândind realist


Cum puteţi sparge acest cerc vicios? Cel mai eficient este    să vă modificaţi modul de a gândi. Aceasta pare mai simplu decât este de fapt. Trebuie să urmaţi o serie de paşi: 

a. Învăţaţi să depistaţi gândurile care vă fac să vă simţiţi mai rău decât ar trebui de fapt.


b. Analizaţi aceste gânduri în mod obiectiv şi modificaţi modul nerealist de apreciere a situaţiei. Acest proces necesită atât timp cât şi efort din partea dumneavoastră. Va trebui să notaţi îngrijorările şi neliniştile dumneavoastră, apoi să analizaţi dacă acestea sunt justificate sau dacă reprezintă doar o interpretare nerealistă a unor situaţii neplăcute. 

!!! Nu încercăm să vă convingem că lucrurile sunt mai bune decât în realitate; încercăm doar să vă facem să vă daţi seama când gândiţi nerealist. Dorim să vă învăţăm să aveţi o perspectivă mai realistă asupra situaţiilor în care vă aflaţi şi asupra dumneavoastră înşivă.


Pe pagina următoare sunt prezentate câteva exemple de gânduri nerealiste şi evaluările corecte, obiective, ale situaţiilor implicate. Apoi, pentru a învăţa cum să utilizaţi această procedură, vă propunem să găsiţi explicaţii raţionale pentru câteva gânduri. În final, veţi identifica propriile dumneavoastră gânduri iraţionale (negative) şi le veţi înlocui cu informaţii corecte despre situaţie.

	Gânduri iraţionale
	Gânduri raţionale

	Ce se va întâmpla dacă lucrurile vor merge rău?
	Îngrijorându-mă că ceva va merge rău, nu voi opri lucrurile să se întâmple.

Pot să mă pregătesc pentru a întâmpina posibilele probleme. Aceasta este tot ceea ce o persoana poate să facă.

	Nu pot face faţă situaţiei
	Nu îmi place aceasta situaţie, însă chiar dacă lucrurile merg prost pot să mă descurc. La fel am făcut şi până acum.

	Nu sunt suficient de bun să fac totul perfect
	Îmi place să fac bine lucrurile în majoritatea timpului, însă ca toata lumea, ocazional, pot să fac şi greşeli. Mă simt rău, însă pot să trec peste acesta şi să mă pregătesc pentru ca data viitoare să le fac mai bine.

	Cu siguranţă, ceea ce simt sunt simptomele unei boli grave
	Ceea ce simt sunt simptome ale anxietăţii care nu-mi pot face nici un rău serios. 

Nu se poate să am o boala grava din moment ce nici unul din doctorii care m-au consultat nu au depistat-o.

	Mă gândesc că li se va întâmpla ceva rău celor apropiaţi
	Nu am nici o dovadă că acest lucru se va întâmpla. Nu voi stărui asupra unor evenimente viitoare care sunt puţin probabil să se întâmple


EXERCITII:


1. Mai jos sunt prezentate câteva exemple de gânduri iraţionale; încercaţi să găsiţi explicaţii raţionale pentru fiecare dintre acestea.

	Gânduri iraţionale
	Gânduri raţionale

	Sunt anxios de ani de zile. Nu pot să scap. Aşa voi fi mereu.
	

	Am făcut o greşeală teribilă în această dimineaţă, greşeală care tocmai mi-a demonstrat ca nu sunt în stare de nimic. Sunt un incompetent.
	

	Sunt un prost neîndemânatic. Trebuie să fiu mai atent. Sigur nu voi mai fi invitat niciodată.


	


    2.Acum amintiţi-vă situaţii recente în care aţi fost anxios. Notaţi-vă gândurile iraţionale şi oferiţi o explicaţie raţionala.

	Gânduri nerealiste
	Gânduri realiste

	
	


         Nu este uşor să vă surprindeţi gândurile. Pentru a vă fi mai uşor, întrebaţi-vă: "Oare ce mi-am spus?"

         3.După ce le-aţi identificat, determinaţi caracterul lor raţional sau iraţional, ghidându-vă după caracteristicile de mai jos:

	Gândurile raţionale sunt:
	Gândurile iraţionale sunt:

	REZONABILE
	CATASTROFICE

	LOGICE
	ILOGICE

	CORECTE
	INCORENTE

	FLEXIBILE
	RIGIDE


Gândirea raţională nu înseamnă respingerea gândurilor negative; ea nu este doar o simplă gândire pozitivă (optimistă). Este un mod de a vedea lucrurile care sporesc şansele de succes prin acţiune.

De exemplu:

	GANDIRE IRATIONALA
	Nu am obţinut acest loc de muncă. Este clar ca sunt un ratat.

	GANDIRE RATIONALA
	Da: Sunt dezamăgit că nu am obţinut acest loc de muncă, dar pot să depăşesc acest moment. În viitor mă voi pregăti mai bine.

Nu: Ce-mi pasă! Oricum nu-l voiam.



	GANDIRE IRATIONALA
	Ce se va întâmpla daca nu voi putea face faţă acestei situaţii? Vă fi un dezastru total.

	GANDIRE RATIONALA
	Da: Voi încerca. Voi face tot ce voi putea mai bine şi voi vedea cum se vor desfăşura lucrurile.

Nu: Va fi uşor!



În astfel de situaţii, în care lucrurile nu se desfăşoară aşa cum speraţi sau ceilalţi nu se comportă aşa cum v-aţi dori, este firesc să vă simţiţi dezamăgit. Încercaţi să faceţi faţă acestei dezamăgiri; nu o transformaţi într-o catastrofă printr-un mod iraţional de gândire. 


3.4.3.Mai multe despre gândirea raţională


După ce aţi identificat un posibil gând iraţional, trebuie să verificaţi cat de adevărat este el de fapt. O metodă pentru a face acest lucru este să căutaţi dovezi pro şi contra acestui gând. 


Exemplele de gânduri iraţionale pot include:

-Dacă sunt anxios, ei vor crede că sunt stupid şi nu vor mai dori să vorbească cu mine niciodată.

-Dacă mă voi apropia de ceva de care îmi este frică, anxietatea mea va creşte continuu.

-Dacă încetinesc ritmul chiar şi numai pentru un minut, niciodată nu voi realiza nimic.

Fiecare din aceste gânduri pot fi iraţionale. Daca aveţi aceste gânduri, testaţi cat de adevărate sunt ele. Cea mai bună metodă ar fi să vedeţi: (1) dacă oamenii continua să stea de vorbă cu dumneavoastră, (2) dacă anxietatea dumneavoastră descreşte atunci când vă apropiaţi de ceea ce vă este frică şi dacă rămâneţi acolo, (3) în ce măsură puteţi totuşi duce lucrarea la bun sfârşit dacă încetiniţi ritmul.

Identificarea, testarea şi schimbarea gândurilor iraţionale nu este întotdeauna uşoară. Pentru a vă ajuta, vă prezentam câteva tipuri de întrebări pe care puteţi să vi le puneţi.

Ce dovezi am că acest gând este adevărat?

Întrebaţi-vă dacă ceea ce credeţi este acceptat ca fiind corect şi de către ceilalţi oameni. Care sunt dovezile că ceea ce credeţi este adevărat, atât pentru dumneavoastră cât şi pentru ceilalţi? Întrebaţi-vă dacă nu cumva aţi tras o concluzie pripită bazându-vă pe dovezi insuficiente. Cum puteţi afla daca ceea ce gândiţi este adevărat?

Ce alternative sunt la acest gând?

Este acesta într-adevăr singurul mod posibil de a vedea aceasta situaţie? Nu cumva exista şi alte explicaţii alternative, alte moduri de a privi aceasta situaţie? Nu cumva găsiţi o alternativă pentru care dovezile sunt mai bune sau care v-ar putea ajuta să vă stăpâniţi mai bine sentimentele?

Care sunt efectele modului meu de a gândi?

a. Gândiţi-vă la obiectivele pe care le aveţi;

b. Întrebaţi-vă dacă modul dumneavoastră de a gândi vă ajută să le atingeţi sau, din contră, vă îndepărtează de ele;

c. Stabiliţi care sunt avantajele şi dezavantajele pe care acesta vi le aduce. Daca puteţi găsi o altă perspectivă, la fel de viabilă şi care aduce mai multe avantaje, de ce să o alegeţi pe cea care vă aduce dezavantaje?

d. Analizaţi dacă nu cumva vă puneţi întrebări la care nu se poate găsi o soluţie. De exemplu: "Cum pot să şterg trecutul?" este o întrebare fără răspuns. Este mai productiv să gândiţi: "Trecutul meu a fost dificil însă nu voi permite ca acesta să-mi influenţeze complet modul în care gândesc, sunt şi acţionez în prezent."

Ce erori de gândire fac?

Adesea interpretăm situaţiile de viaţă cu care ne confruntăm în anumite tipare care reprezintă deformări de gândire, fiind obstacole în calea rezolvării problemelor.

Câteva erori de gândire, frecvent întâlnite:

-Gândirea în termeni de totul sau nimic. Este o gândire de tipul alb-negru, în care lucrurile sunt văzute ca bune sau rele, sigure sau periculoase. Nu exista grade intermediare.

De exemplu: "Nu sunt bun de nimic daca nu fac totul perfect"

-Utilizarea ultimatumurilor. Folosirea unor cuvinte cum ar fi: totdeauna, niciodată, toţi, nimeni, totul, nimic. Întrebaţi-vă dacă într-adevăr situaţiile sunt atât de categorice pe cum vi se par.

De exemplu: "Nimeni nu este atât de anxios ca mine. N-am să mă vindec niciodată!"

- Autocondamnarea pe baza unui singur eveniment. Pe baza unui singur  lucru pe care nu aţi fost în stare să-l faceţi sau nu l-aţi făcut, vă consideraţi un ratat.

De exemplu: "Azi am făcut o greşeala, sunt un ratat!"

- Concentrarea pe aspectele negative şi omiterea celor pozitive. Gândiţi-vă la situaţii de succes din trecutul dumneavoastră şi amintiţi-vă că aveţi într-adevăr calităţi şi resurse.

De exemplu: "Încerc de atâta timp să-mi controlez anxietatea şi nu am obţinut nici un progres. Este tipic pentru mine!"

- Autoblamarea fără motiv. Aceasta numai va înrăutăţi lucrurile, aşa ca încercaţi să găsiţi argumente şi contraargumente privind vinovăţia sau nevinovăţia dumneavoastră. Daca nu este vinovăţia dumneavoastră, încetaţi să vă mai blamaţi.

De exemplu: "Sunt anxios pentru ca sunt o persoana slaba şi inadecvata!"

- Personalizarea. Tindeţi să personalizaţi considerând ca totul are legătura sau este cauzat de dumneavoastră, când în realitate nu are nimic de a face cu dumneavoastră?

De exemplu: " Toţi colegii mei au mers la o cafea. Sunt sigur ca nu au dorit să mă cheme".

- Perfecţionismul. Invariabil, oamenii fac greşeli. Acceptarea imperfecţiunii nu înseamnă acceptarea standardelor mai scăzute. Înseamnă să acceptaţi ca puteţi greşi şi să învăţaţi din greşelile pe care le faceţi.

De exemplu: "Trebuie să existe o soluţie perfecta la aceasta problema. Trebuie să ştiu absolut sigur ca aceasta este!"

- Utilizarea standardelor duble. Mulţi oameni îşi fixează standarde prea înalte, aşteptând de la ei înşişi ceea ce nu aşteaptă de la ceilalţi. Întrebaţi-vă: "Cum aş reacţiona dacă ar fi altcineva în situaţia mea? As fi la fel de exigent?" 
De exemplu: "Încă mă simt anxios uneori, nu mai mult decât alţii, însă eu trebuie să fiu calm în orice situaţie."

- Supraestimarea probabilităţii unui dezastru. Exista într-adevăr pericole şi se pot întâmpla evenimente negative, însă nu cumva supraestimaţi probabilitatea lor de apariţie? Cat de probabil este ca ceea ce vă aşteptaţi să se şi întâmple cu adevărat?

De exemplu: "Voi face o greşeală la locul de muncă, voi fi concediat şi voi muri de foame fără să am un acoperiş deasupra capului!"

- Exagerarea importantei unui eveniment. Adesea consideram anumite evenimente mai importante decât se dovedesc ulterior a fi. Întrebaţi-vă: "Cum vor arata lucrurile peste un anumit timp? Ce vă însemna pentru mine acest lucru peste 10 ani? Voi simţi acelaşi lucru?"

De exemplu: "Nu trebuia să mă cert cu el. Nu vom mai fi buni prieteni!"

- Subestimarea propriilor posibilităţi de a face faţă situaţiilor. Dacă sunteţi pesimişti şi consideraţi de la început că nu aveţi abilităţi suficiente pentru a vă descurca într-o anumită situaţie, foarte probabil vă veţi simţi deprimaţi; oricum, nu veţi şti dacă există sau nu soluţii pentru acea situaţie dacă nu aţi încercat să le găsiţi.

De exemplu: "Anxietatea mea este cauzată de factori independenţi de mine. Nu pot să-mi modific sau să-mi controlez trăirile."

- Prezicerea viitorului. Faptul ca în trecut v-aţi comportat într-un anumit mod, nu înseamnă ca vă veţi comporta întotdeauna în acelaşi mod. Daca vă preziceţi comportamentele viitoare pe baza celor anterioare, vă blocaţi orice şansa de schimbare.

De exemplu: "M-am făcut de râs la petrecerea anterioară, nu voi accepta altă invitaţie."

- Blamarea trecutului. Doar pentru că în trecut s-au întâmplat în mod cert anumite lucruri, nu înseamnă că în viitor nu pot apărea schimbări majore.

De exemplu: "Trecutul este cauza problemelor mele. Deoarece aceste lucruri au avut influenţe puternice asupra mea, ele vor continua să mă afecteze şi nu mă voi schimba niciodată."

Dacă aveţi neplăceri din cauza îngrijorărilor excesive, faceţi următoarele:


- Identificaţi care sunt gândurile dumneavoastră. NOTATI-LE.


- Identificaţi gândurile iraţionale pe care le aveţi. Chestionaţi aceste gânduri. Acceptaţi ceea ce este adevărat şi logic. Schimbaţi acele gânduri sau convingeri care sunt nerealiste şi ilogice, substituindu-le cu gânduri logice, realiste.


- Determinaţi dacă este o problemă reală care necesită rezolvare. Utilizaţi o strategie eficientă de rezolvare a problemei (o astfel de strategie este prezentată într-o secţiune ulterioară).


- Dacă anumite griji revin în mintea dumneavoastră, învăţaţi să vă concentraţi atenţia în altă direcţie.

3.5 .Să învăţăm să ne rezolvăm problemele

Viaţa noastră este plină de probleme care trebuie rezolvate - de la probleme majore până la problemele minore ale vieţii cotidiene. Oricât de mărunte ar fi, daca rămân nerezolvate sau dacă sunt rezolvate într-un mod nesatisfăcător, ne pot determina stres şi anxietate. Problemele dificile pot duce la sentimentul incontrolabilităţii sau la cel al percepţiei  ameninţării, sentimente care au o contribuţie majoră în apariţia şi menţinerea anxietăţii sau stresului. Pentru persoanele cu anxietate generalizata, problemele devin mult mai dificil de rezolvat datorita nivelului crescut al anxietăţii. În plus, multe din problemele acestor persoane sunt legate de ceea ce simt, gândesc şi de modul în care se comporta. Rezolvarea eficienta a problemelor vă reduce, controla sau chiar preveni stresul şi anxietatea în viaţa de zi cu zi.

În continuare vom vorbi despre rezolvarea de probleme ca modalitate prin care putem face faţă stării de îngrijorare. 

Tehnica rezolvării de probleme este o strategie utilă atât în rezolvarea problemelor legate de anxietate cât şi a altor tipuri de probleme, cum ar fi: dificultăţi cu colegii, căutarea unui loc de muncă, planificarea unor activităţi sociale, etc.

Nu există soluţii perfecte sau ideale la problemele dumneavoastră, însă tehnica rezolvării de probleme vă conduce spre cel mai eficient plan de acţiune.

3.5.1 Stabilirea sesiunii de rezolvare de probleme

RECOMANDĂRI:

· Destinaţi special o anumită perioadă de timp acestei tehnici; de exemplu o dată pe săptămână sau zilnic, dacă este nevoie. 

· Nu încercaţi să rezolvaţi probleme în timp ce desfăşuraţi alte activităţi (de exemplu: vizionaţi un film la televizor, gătiţi); eliminaţi factorii distractori.

· Când începeţi să utilizaţi tehnica rezolvării de probleme, încercaţi să evitaţi problemele foarte dificile, (cele emoţionale sau cele de durata), deoarece dacă deveniţi prea implicaţi sau prea anxioşi, va fi dificil să urmaţi regulile fiecărui pas şi exersarea lor.

· Nu încercaţi să rezolvaţi mai mult de două probleme într-o sesiune.

· Dacă aveţi multe probleme ,este util să stabiliţi o planificare a rezolvării lor în ordinea priorităţilor. Veţi

      reduce astfel anxietatea pricinuită de faptul că nu ştiţi cu care  să începeţi.

· Este util să notaţi demersul  rezolvării; astfel veţi avea permanent disponibile toate informaţiile privind problema şi toate posibilele soluţii.

În paginile următoare vor fi prezentate etapele rezolvării de probleme.

3.5.2 Identificarea problemelor

În timp ce unele persoane îşi identifică cu uşurinţă problemele, pentru altele acest lucru este mai dificil. Pentru a vă ajuta să vă identificaţi problemele, vă propunem următoarele:


-Utilizaţi sentimentele dumneavoastră ca puncte de plecare pentru recunoaşterea problemei. Decât să priviţi sentimentele dumneavoastră ca o problema, mai bine orientaţi-vă spre cauzele care le determina. Adesea, evenimentele care ne declanşează sentimentele reprezintă problema ce trebuie rezolvată


- Utilizaţi comportamentele dumneavoastră ca puncte de plecare în recunoaşterea problemei. Daca faceţi continuu greşeli sau lucrurile nu se desfăşoară aşa cum doriţi, atunci problema constă în situaţii cărora nu le faceţi faţă eficient.


- Luaţi în considerare conţinutul îngrijorărilor. Deseori acestea reflecta o problema ce trebuie rezolvata.


- Întrebaţi-vă căror activităţi v-ar place se le acordaţi mai mult timp şi cărora mai puţin. 


- Pentru circumscrierea problemelor pe care le aveţi, v-ar putea fi utila  prezentarea unei liste de probleme. Completaţi lista prezentată în pagina următoare indicând gradul în care fiecare item este o sursă de stres în viaţa dumneavoastră.

        0

         1                      2                                   3 

	
	
	


Deloc stresante   Puţin stresante    Moderat stresante                Puternic stresante

AMENINŢĂRI

	Frică exagerată
	0
	1
	2
	3

	Dificultăţi financiare
	0
	1
	2
	3

	Preocupări privind mediul
	0
	1
	2
	3

	Preocupări privind problemele omenirii
	0
	1
	2
	3

	Preocupări privind comunitatea
	0
	1
	2
	3

	STIL DE VIAŢĂ



	
	
	
	
	

	Boli sau handicapuri
	0
	1
	2
	3

	Lipsa exerciţiilor fizice
	0
	1
	2
	3

	Probleme privind greutatea corporală
	0
	1
	2
	3

	Probleme legate de droguri, alcool
	0
	1
	2
	3

	Fumat
	0
	1
	2
	3



SCHIMBĂRI

	Schimbarea domiciliului, a locului de muncă
	0
	1
	2
	3

	Schimbări bine venite (căsătorie)
	0
	1
	2
	3

	Schimbări nedorite (divorţ, concediere)
	0
	1
	2
	3

	Pierderi ireparabile, privaţiuni, pensionare
	0
	1
	2
	3


SOLICITĂRI

	Prea multe solicitări, presiunea timpului
	0
	1
	2
	3

	Mari responsabilităţi
	0
	1
	2
	3

	Situaţii stresante (aglomeraţie)
	0
	1
	2
	3

	Lipsa stimulării (absenţa scopurilor)
	0
	1
	2
	3

	Lipsa unui echilibru între muncă şi relaxare
	0
	1
	2
	3


MARIAJ

	Posibilitatea unui divorţ
	0
	1
	2
	3

	Dificultăţi în exprimarea gândurilor şi sentimentelor
	0
	1
	2
	3

	Dificultăţi în a refuza solicitările
	0
	1
	2
	3

	Aşteptări nerealiste (“vom fi fericiţi pentru totdeauna”)
	0
	1
	2
	3

	Lipsa aprecierii din partea celorlalţi
	0
	1
	2
	3

	Te simţi sub controlul celorlalţi
	0
	1
	2
	3

	Singurătate, lipsa sportului, izolare sociala
	0
	1
	2
	3

	Probleme cu copiii
	0
	1
	2
	3

	Dificultăţi sociale
	0
	1
	2
	3


MUNCA

	Prea multe sarcini
	0
	1
	2
	3

	Prea puţine sarcini
	0
	1
	2
	3

	Rutina
	0
	1
	2
	3

	Sarcini prea complexe sau dificile
	0
	1
	2
	3

	Prea putina responsabilitate sau autonomie
	0
	1
	2
	3

	Tărăgănări, întârzieri, absenteism
	0
	1
	2
	3

	Salarii inadecvate
	0
	1
	2
	3

	Condiţii de munca inadecvate
	0
	1
	2
	3


3.5.3 Etapele rezolvării de probleme
Etapa 1. Circumscrierea problemelor şi scopurilor
Definirea clară a problemelor şi a scopurilor este un pas important în rezolvarea de probleme. Scopurile trebuie să fie realiste şi relativ uşor de atins. 

Pentru definirea clară şi precisă, urmaţi regulile de mai jos:


1. Concentraţi-vă pe o singura problemă


2. Nu alunecaţi spre rezolvarea ei, încercaţi doar să o definiţi clar şi precis.


3. Fiţi specific. Cu cât problema şi scopul sunt mai specifice, cu atât sunt mai uşor de rezolvat. Evitaţi afirmaţiile vagi de tipul: "Şeful meu este un insensibil" sau "Vreau să mă simt mai bine". Definiţi problema în termeni de sentimente, gânduri sau comportamente. De exemplu: "Mă supără faptul că şeful meu se aşteaptă să lucrez peste program fără să mă plătească" sau "Ce pot face pentru a scăpa de durerea de cap?".


4. Orientaţi-vă spre viitor. Deoarece rezolvarea de probleme vizează evenimentele prezente sau viitoare, nu vă focalizaţi pe evenimente din trecut. 


5. Scopurile mai dificile necesită adesea descompunerea în subscopuri care pot fi atinse mai uşor şi într-o perioadă mai scurtă de timp. De exemplu, dacă scopul este de a găsi un loc de muncă, primul subscop poate fi acela de a decide ce tip de muncă căutaţi.


Notaţi câteva dintre problemele şi scopurile dumneavoastră în spaţiile de mai jos:

1.__________________________________________________________

2.__________________________________________________________

3.__________________________________________________________

4.__________________________________________________________

5.__________________________________________________________

6.__________________________________________________________


 Etapa 2. Generarea soluţiilor
· Generaţi cat mai multe soluţii posibile la problema dumneavoastră, fără a le evalua utilitatea practică. 

· Scrieţi orice idee care vă trece prin minte, chiar daca vi se par imposibile sau absurde - folosiţi-vă imaginaţia! De multe ori o idee care la prima vedere poate părea ridicolă, vă poate ajuta să generaţi soluţii mai bune decât cele care sunt evidente. 

· Nu analizaţi soluţiile generate, doar notaţi-le.

· Selectaţi o problemă şi încercaţi să o definiţi astfel încât să fie concretă, specifică, accesibilă. 

· Încercaţi să notaţi cât mai multe soluţii posibile. Gândiţi-vă la câteva soluţii inedite, chiar ridicole.

 Care este problema?

	


         Lista soluţiilor posibile:

1.__________________________________________________________

2.__________________________________________________________

3.__________________________________________________________

4.__________________________________________________________

ETC......

 Etapa 3. Evaluarea soluţiilor

Examinaţi rapid fiecare soluţie şi stabiliţi avantajele şi dezavantajele pe care le prezintă. Nici o soluţie nu va fi ideală, oricare idee bună va avea şi dezavantaje (de exemplu: necesită mult timp sau bani) şi invers, oricare idee rea va avea şi avantaje (de exemple: poate fi uşor de aplicat, însă nu rezolvă problema).

Etapa 4. Alegeţi soluţia optimă
Alegeţi soluţia sau combinaţia de soluţii care va rezolva problema permiţând să vă atingeţi scopul. De multe ori este mai util să alegem soluţia care poate fi aplicată rapid şi este uşor de aplicat, chiar dacă ea nu este soluţia ideală. 

Problema poate să nu fie rezolvată imediat, însă tot va apare un progres, iar ceea ce aţi învăţat încercând vă va fi de un real folos în viitor.

Notaţi soluţia sau combinaţia de soluţii cu care sunteţi de acord în spaţiul de mai jos.

	


Etapa 5. Planificarea
Realizând un plan de acţiune detailat vă veţi spori şansele de succes. Chiar dacă soluţia este excelentă, nu vă va fi de nici un folos dacă nu este pusă în practică. Cel mai obişnuit motiv pentru care soluţia eşuează îl constituie lipsa unui plan de acţiune.

Imaginaţi-vă un plan de acţiune pentru problema dumneavoastră


Pasul 1__________________________________________________


Pasul 2__________________________________________________


Pasul 3__________________________________________________


Pasul 4__________________________________________________

Pentru a verifica dacă a-ţi realizat un plan de acţiune corespunzător folosiţi lista de mai jos:


1. Aveţi disponibile resursele necesare (timp, abilitaţi, bani, etc.) sau sunteţi capabil să vi le procuraţi?


2. Aveţi acordul sau cooperarea celorlalte persoane care ar putea fi implicate?


3. Ştiţi exact când şi ce trebuie să faceţi?


4. Aţi examinat toţi paşii pentru a depista posibilele dificultăţi?


5. Aveţi stabilite strategii în caz de dificultăţi?


6. Aveţi stabilite strategii prin care să faceţi faţă unor consecinţe negative  (de exemplu: căutaţi un loc de muncă - ce faceţi dacă nu-l obţineţi?)


7. Aveţi planificate strategii prin care să faceţi faţă unor consecinţe pozitive? (de exemplu: obţineţi postul, însă nu aţi luat în considerare ce sarcini vă vor fi impuse)


8. Aţi repetat părţile dificile ale planului? (de exemplu: un interviu)


9. Cum veţi înregistra realizarea paşilor?


10. Aţi stabilit momente pentru a revizui planul în funcţie de modul în care progresaţi?

Etapa 6. Revizuirea
Rezolvarea de probleme este un proces continuu dat fiind că adesea problema nu este rezolvată şi scopul nu este atins de la prima încercare. Deoarece în etapa de planificare nu pot fi luate în calcul toate obstacolele sunt necesare revizuiri pentru a putea face faţă dificultăţilor neprevăzute. Este necesară modificarea paşilor sau adăugarea unor noi paşi.

Este important să vă recompensaţi pentru eforturile făcute şi pentru succesele obţinute.


Când lucrurile nu se desfăşoară conform planului:


-Ce a mers bine?


-Ce a mers rău?


-Ce strategii alternative pot fi utilizate?


-Recunoaşteţi că sunteţi dezamăgit, dar nu lăsaţi gândurile negative să vă transforme dezamăgirea în catastrofă.


-De obicei dificultăţile apar datorită inconsistenţei planului de acţiune, nu datorită inadecvanţei personale.


-Etichetaţi orice încercare în termeni de succes parţial, nu în termeni de eşec.


-Consideraţi succesele parţiale ca o experienţă de învăţare utilă şi practică.


-Încercaţi din nou, cât de repede posibil.


Practicarea rezolvării de probleme


De acum, de câte ori vă confruntaţi cu o dificultate sau cu o problemă care pare dificil de realizat, utilizaţi cele 6 etape ale rezolvării de probleme prezentate mai jos. Pentru unele probleme nu este uşor să găsiţi răspunsuri sau soluţii ideale, însă cel puţin veţi şti cum să le abordaţi într-un mod mai eficient
EXERCIŢIU

Vă confruntaţi cu o problemă care vă creează îngrijorare. Exersaţi tehnica rezolvării de probleme prin parcurgerea paşilor. Nu uitaţi de recomandările date.

Etapa 1. Care este problema/scopul?

Gândiţi-vă atent la problema/scop, puneţi-vă întrebări. Notaţi exact care este problema/scopul.

____________________________________________________________

____________________________________________________________

Etapa 2. Listaţi toate soluţiile posibile

Notaţi toate ideile care vă trec prin minte, fără a le evalua utilitatea.

1.__________________________________________________________

2.__________________________________________________________

3.__________________________________________________________

4.__________________________________________________________

5.__________________________________________________________

6.__________________________________________________________


Etapa 3. Evaluarea soluţiilor


Examinaţi rapid lista cu posibilele soluţii şi stabiliţi principalele avantaje şi dezavantaje ale fiecăreia


Etapa 4. Alegeţi cea mai bună sau mai practică soluţie


Alegeţi soluţia care pare cel mai uşor de realizat pentru rezolvarea problemei

____________________________________________________________

____________________________________________________________

Etapa 5. Realizaţi un plan de acţiune

Listaţi resursele necesare şi obstacolele majore care pot apărea.


Exersaţi paşii dificili, notaţi informaţiile de care aveţi nevoie.

1.__________________________________________________________

2.__________________________________________________________

3.__________________________________________________________

4.__________________________________________________________

5.__________________________________________________________

6.__________________________________________________________


Etapa 6. Revizuiţi modul în care progresaţi şi felicitaţi-vă pentru fiecare progres.


Focalizaţi-vă în primul rând pe achiziţii. Identificaţi ce aţi obţinut şi apoi ce mai trebuie să obţineţi sau să învăţaţi


3.6.Concentraţi-vă atenţia departe de griji


Concentrarea atenţiei în altă direcţie este o cale de a lăsa deoparte îngrijorările. Uneori este important să deţineţi strategia distragerii propriei persoane de la gândurile îngrijorătoare, cu atât mai mult cu cât singur aţi decis să nu vă mai gândiţi la ele. Totuşi, deja aţi descoperit că este destul de dificil să le lăsaţi deoparte pur şi simplu, să le neglijaţi, oricât aţi încerca. Deci, o buna soluţie ar fi concentrarea atenţiei în cu totul alta direcţie. 


Este de un real folos să vă amintiţi perioadele în care nu aveaţi necazuri şi să meditaţi la acestea. În acele perioade probabil eraţi implicat într-o activitate care vă oferea satisfacţii mărite sau care vă concentra atenţia. Sesizaţi că este foarte dificil să vă gândiţi la mai multe lucruri în acelaşi timp.


Există multe căi prin care puteţi să vă concentraţi atenţia:


1) Unele persoane au descoperit că exerciţiile de respiraţie sau cele de meditaţie sunt exerciţii bune de atenţie. Aceste exerciţii vă ajută de asemenea să vă calmaţi când vă simţiţi anxioşi. Există multe persoane care îşi accentuează senzaţia de anxietate printr-o respiraţie prea rapidă. 

Iată un exerciţiu de respiraţie util.


-Opriţi-vă din activitate şi găsiţi un loc liniştit.


-Ţineţi-vă respiraţia şi număraţi rar până la 5 (fără a inspira adânc înainte).


-Când aţi ajuns la 5, expiraţi şi spuneţi-vă într-o manieră de calm desăvârşit: "sunt relaxat".


-Inspiraţi şi expiraţi într-un ciclu de 6 secunde; inspiraţi timp de 3 secunde şi expiraţi timp de 3 secunde. Rostiţi cuvintele: "sunt relaxat" de fiecare dată când expiraţi.


-Continuaţi aceste respiraţii mai multe minute sau până când vă simţiţi mai puţin anxios.


2) Concentraţi-vă asupra a ceea ce se întâmplă în jurul dumneavoastră. Alegeţi ceva interesant şi concentraţi-vă întreaga atenţie asupra acelui lucru. De exemplu, daţi-vă o sarcină specifică: ghiciţi vârsta oamenilor aflaţi în aceeaşi încăpere cu dumneavoastră, sau ascultaţi foarte atent conversaţia altor persoane.


3) Angajaţi-vă în unele activităţi mentale.
Citiţi o revistă sau o carte, rezolvaţi un rebus sau o integramă.


4) Angajaţi-vă în unele activităţi fizice. Practicaţi câteva exerciţii fizice, spălaţi-vă maşina, plimbaţi-vă câinele.

Desigur, concentrarea atenţiei asupra altor lucruri nu este întotdeauna atât de uşoară pe cum pare, dar este o tehnica pe care o puteţi îmbunătăţi prin practică. Când începeţi să folosiţi această tehnică veţi descoperi că multe griji nedorite revin în mintea dumneavoastră. Oricum când aceasta se întâmplă, nu încercaţi să le lăsaţi pur şi simplu de o parte, ci redirijaţi-vă atenţia, încet şi calm, spre ceea ce v-aţi concentrat iniţial.

NU UITAŢI!
· Îngrijorarea începe în momentul identificării unei ‘’ameninţări’’ sau a unei probleme şi ia sfârşit în momentul soluţionării ei.

· Cu cât vei rezolva mai rapid problema, cu atât se vă scurta durata îngrijorării.

· Nu există niciodată destule date care să-ţi dea certitudinea că ai luat o decizie corectă; întotdeauna există  riscuri.

· Dacă problema a fost definită riguros şi aţi evaluat căile de soluţionare nu vă îndoiţi că nu veţi putea acţiona corect.

· În fine, dacă aţi început să acţionaţi conform uneia dintre decizii, analizaţi-o atent. Deciziile se bazează pe analiza argumentelor pro şi contra, a consecinţelor favorabile şi nefavorabile. Nu vă concentraţi atenţia doar asupra argumentelor contra. Luaţi în considerare şi avantajele, pentru a nu regreta luarea unei decizii.

· Trebuie să fim realişti. Nu putem să soluţionăm toate problemele cu care ne confruntăm. Îngrijorări vor mai apărea în evenimentele de zi cu zi. Important este să ştiţi că veţi găsi resursele necesare pentru a face faţă situaţiei şi acţionaţi.

CAPITOLUL IV

EVITAREA

4.1 Ce este evitarea?

Pentru că simptomele anxietăţii sunt neplăcute şi dureroase, dorim adesea să le evităm. Astfel, persoanele anxioase evită situaţiile care le provoacă simptomele anxietăţii. Dar această reacţie de evitare nu este utilă sau eficientă pe termen lung, întrucât evitarea restrânge aria activităţilor cotidiene şi încurajează convingerea că anumite situaţii vor provoca întotdeauna anxietate.

În realitate, majoritatea simptomelor şi a situaţiilor nu sunt periculoase, deşi persoanele cu fobie socială reacţionează ca şi cum ar fi. Aceasta se datorează asocierii anxietăţii cu anumite situaţii sociale. Dacă această legătură este puternică, experienţa acelor situaţii este foarte inconfortabilă şi apare dorinţa de a le evita. Evitarea, însă, nu mai permite ruperea sau slăbirea legăturii dintre situaţie şi reacţia de teamă.

Frică / Teamă / Anxietate                                       Evitare

                Mai multă evitare                                   Mai multă teamă / anxietate

Există tipuri subtile de evitare, mai puţin evidente ca evitarea situaţiilor anxiogene. Este vorba de evitarea gândurilor referitoare la acele situaţii. Din păcate, deşi evitarea poate apare pe moment, ca o eliberare, ea nu este o soluţie pe termen lung, pentru că:

a) Eliberarea este doar temporară. Evitarea nu elimină sursa anxietăţii şi nu elimină îngrijorările.

b) De fiecare dată când situaţia este evitată, confruntarea ulterioară devine mai dificilă.

c) Treptat apare dorinţa de a evita tot mai multe situaţii. Anxietatea se va răspândi, afectând tot mai mult viaţa şi activitatea persoanei.

Când anxietatea apare pentru prima dată într-o anumită situaţie, marea majoritate a oamenilor cred că atunci când se vor găsi din nou într-o astfel de situaţie, sigur vor deveni anxioşi. De asemenea, anumite activităţi sau probleme pot fi asociate în timp cu anxietatea. Anxietatea este o stare neplăcută şi de aceea persoanele anxioase învaţă să anticipeze situaţiile sau evenimentele care le-ar putea-o declanşa.


Desigur, este folositor să evităm lucrurile care sunt cu adevărat periculoase - cum ar fi şerpii veninoşi - şi în aceste situaţii, anxietatea care ne ţine departe ne este folositoare. Problema este ca atunci când sunt anxioase, persoanele cu anxietate generalizată vor evita adesea situaţii care nu sunt periculoase - cum ar fi povestiri triste din ziare, anumite persoane sau orice altceva ce le-ar putea aminti de fricile lor sau de motivele lor de îngrijorare. Alţii vor pune deoparte îndatoririle de care ştiu că trebuie să se achite sau vor evita să-şi rezolve problemele.

Problema este ca eliberarea pe care aceasta evitare o aduce este doar temporară. De fapt, lucrurile pe care le evităm devin din ce în ce mai greu de făcut şi, treptat, vom  evita tot mai multe lucruri.


Uneori când ne aflam în situaţii care ne produc anxietatea, plecam imediat sau ne distragem atenţia. Senzaţia de uşurare pe care o simţim după evitarea situaţiei ne vă face să procedam şi în viitor la fel. Daca putem evita anxietatea evitând situaţia, de ce să nu o facem? Din păcate, acest tip de reacţie, în timp, ne vă spori anxietatea. Ne va fi tot mai greu să ne confruntăm cu situaţia şi vom identifica tot mai multe situaţii ca fiind dificile şi vom încerca să le evităm.

Care este tratamentul?
 Dacă evitarea lucrurilor de care vă temeţi face confruntarea din ce în ce mai dificilă, atunci ce se va întâmpla când va trebui să vă confruntaţi cu propriile dumneavoastră temeri? Dacă frica va spori în timp prin evitarea situaţiei, ce se va întâmpla dacă veţi rămâne blocat?

· Confruntându-vă timp îndelungat cu lucruri de care vă temeţi, frica poate eventual să dispară şi data viitoare când vă veţi confrunta cu o situaţie similară, frica va fi diminuată. Oricum, multora nu le place să încerce acest lucru, deci vor continua să evite aceste situaţii. Teama care vă determină să evitaţi aceste situaţii este o emoţie intensă, provocată de o ameninţare care implică o senzaţie de tensiune neplăcută, un impuls puternic de a fugi şi diverse reacţii fiziologice. 

· Confruntaţi-vă cu situaţii uşoare şi treptat, încrederea dumneavoastră se va consolida suficient pentru confruntarea cu situaţii mai dificile. 

· Controlaţi-vă nivelul anxietăţii folosind exerciţii de respiraţie învăţate, relaxarea izometrică
4.2.Întocmirea programului

       Programul de mai jos are rolul de a vă ghida în antrenamentul dumneavoastră pentru a înţelege şi înlătura comportamentul de evitare în situaţiile în care acesta nu este soluţia de rezolvare a problemei întrucât aveţi resursele necesare.
EXERCIŢIUL  I

1 Faceţi o listă cu situaţiile pe care până acum le-aţi evitat, asigurându-vă că aţi inclus lucruri pe care nu ar trebui să le evitaţi - anumite subiecte de conversaţie, invitaţii neonorate, lucruri amânate, activităţi întrerupte brusc.

2 Ordonaţi aceste situaţii în funcţie de gradul în care simţiţi nevoia să le evitaţi. Începeţi cu situaţiile în care sunteţi anxios dar nu le evitaţi niciodată până la acele situaţii pe care totdeauna le evitaţi.                                                                                                            3 Confruntaţi-vă ascendent cu situaţia de la fiecare nivel, până când aceasta îşi pierde puterea de a produce anxietatea.

EXERCIŢIUL  II


1). Întocmiţi o listă cu obiectivele pe care v-ar place să le atingeţi. Aceste obiective ar trebui să varieze de la uşor spre dificil, ca de exemplu:


- să fiţi în stare să invitaţi sâmbăta seara prietenii la cina


- să fiţi în stare să urmăriţi ştirile sau un film de groază


- să fiţi în stare să acceptaţi o promovare la serviciu


2). Dacă unul dintre ele vi se pare prea dificil, încercaţi să-l descompuneţi în mai multe secvenţe uşoare, care să vă permită să realizaţi acel obiectiv puţin câte puţin.


3). Încercaţi să lucraţi în paralel la cel puţin 3 obiective. Când aţi atins unul, treceţi la altul mai dificil.


4.3 Punerea în practică a programului
1. Asiguraţi-vă că vă confruntaţi cu situaţii care vă provoacă frica în mod regulat (preferabil în fiecare zi). Chiar dacă aveţi o zi proastă, tot ar trebui să încercaţi să faceţi ceva. Continuaţi să faceţi doar acei paşi pe care îi stăpâniţi.

Identificarea situaţiilor care vă provoacă teamă necesită completarea unui tabel de automonitorizare, care vă ajută în acest scop. Acest exerciţiu implică urmărirea frecvenţei cu care teama apare, intensitatea la nivel fizic şi comportamental, stabilirea duratei fiecărui episod al fricii. Acest tabel se completează în fiecare zi. Orice apreciere a nivelului fricii este subiectivă. Nu alcătuiţi un grafic ştiinţific, ci un mod de analiză a propriilor temeri în funcţie de evenimentele cotidiene.

                            luni marţi miercuri joi vineri sâmbătă duminică

Nivelul(1-10)

Evenimentul

Simptome fizice

Gânduri

Emoţii

Comportament

Strategia utilizată


2. Pentru a reduce frica, la început este nevoie de confruntări frecvente (3-4 ori/săptămână) altfel frica vă creşte din nou cu timpul. Odată ce intensitatea fricii a scăzut, puteţi rări confruntările. Regula generala este: "Cu cât frica este mai intensă, cu atât mai dese trebuie să fie confruntările". 


3. Urmăriţi şi înregistraţi atent progresul dumneavoastră.
Ţineţi un jurnal al obiectivelor, paşilor şi realizărilor, adăugând comentarii despre cum v-aţi simţit şi ce conduită aţi avut în situaţiile particulare. Aceasta vă va ajuta să progresaţi dându-vă "feedback-ul" acţiunilor şi emoţiilor, ceea ce va fi de mare ajutor în viitor.


4.4 Practicaţi pas cu pas
- Dacă este posibil, practicaţi exerciţiile de relaxare standard înainte de a vă angaja într-o activitate. Starea de calm trebuie indusă pe cât posibil.


- Realizaţi toate activităţile într-o manieră lentă şi de relaxare. Aceasta înseamnă să vă acordaţi suficient timp.


-  Repetaţi mental activitatea pe care o aveţi de realizat. De exemplu, dacă urmează să aveţi o conversaţie cu cineva, exersaţi ceea ce îi veţi spune interlocutorului. Sau, dacă folosiţi liftul, repetaţi-vă în gând o afirmaţie de genul: "Mulţi oameni folosesc liftul".


- Atunci când circumstanţele permit, opriţi activitatea în punctul în care aţi devenit anxios. Găsiţi un loc în care să vă aşezaţi sau să vă odihniţi şi aşteptaţi să vă treacă frica. Dacă sunteţi şofer şi conduceţi, trageţi pe dreapta şi faceţi exerciţiile de respiraţie.


- Dacă circumstanţele nu permit întreruperea activităţii (de exemplu sunteţi în mijlocul unei conversaţii pe care ar fi de preferat să nu o întrerupeţi) lăsaţi lucrurile să se desfăşoare fără a face ceva. Daca sunt tăceri în timpul conversaţiei, lăsaţi-le. Nu este responsabilitatea dumneavoastră să umpleţi fiecare gol. 


- Nu abandonaţi o situaţie înainte de a simţi că v-aţi calmat. Niciodată nu abandonaţi situaţia din cauza fricii. Faceţi-i faţă. Acceptaţi-o. Minimalizaţi-o. Dacă nu vă veţi confrunta cu situaţia, o veţi simţi ca pe un eşec şi vă veţi pierde încrederea în sine.


- Încercaţi să rămâneţi în situaţie cât mai mult posibil. Cu cât rămâneţi o perioadă mai îndelungată cu atât veţi deveni mai calm şi veţi depăşi frica mai repede.


- Felicitaţi-vă pentru ceea ce aţi realizat cu succes.
4.5 Expunerea în imaginar


În anumite circumstanţe este dificil să vă realizaţi obiectivele în situaţii reale de viaţă. În astfel de cazuri unii paşi pot fi practicaţi în imaginar. Acest tip de expunere necesită un timp mai îndelungat pentru reducerea fricii. Realizaţi o listă cu situaţii care vă provoacă anxietate. Imaginaţi-vă caracteristicile situaţiei în detaliu şi apoi imaginaţi-vă realizând activitatea într-o manieră calmă. Dacă vă imaginaţi că începeţi să deveniţi anxios sau panicat întrerupeţi sesiunea, relaxaţi-vă – utilizând una din tehnicile de relaxare – şi apoi continuaţi din nou expunerea în imaginar.

Instrucţiuni:

Realizaţi o listă cu situaţiile pe care le evitaţi sau în care vă simţiţi anxios.

	1.

	2.

	3.

	4.

	5.

	6.

	7.

	8.



- Ierarhizaţi situaţiile în ordinea dificultăţii


- Notaţi pentru primele 3 situaţii obiectivele, folosind termeni foarte clari.


- Notaţi paşii pe care intenţionaţi să-i faceţi pentru a atinge obiectivele. 


1.Obiectiv
_____________________________________________


  Paşi

_____________________________________________


2.Obiectiv
_____________________________________________


  Paşi

_____________________________________________


3.Obiectiv
_____________________________________________


  Paşi

_____________________________________________

Reamintiţi-vă că progresul treptat dar 

continuu  este cheia succesului 

CAPITOLUL  V

UTILIZAŢI CEEA CE ATI ÎNVĂŢAT


Unii oameni au dificultăţi în a continua să practice ceea ce au învăţat. Aceasta deoarece ei cred că nu au făcut nici un progres, cu toate că cei din jurul lor observă o schimbare. Progresul este adesea lent şi uneori nu se observă în câteva zile, însă nu vă subevaluaţi achiziţiile. Învăţaţi să vă recompensaţi pentru fiecare succes, fiecare problemă rezolvată şi fiecare scop atins. Lăsaţi-i pe cei din jurul dumneavoastră să observe şi să încurajeze achiziţiile dumneavoastră.

5.1 Prevenirea recăderilor
Rareori se desfăşoară exersarea gradată fără piedici/ obstacole. Fiecare are "suişurile şi coborâşurile" sale şi ceea ce ieri părea uşor, astăzi poate apare ca imposibil. E imposibil să realizaţi  că recăderile sunt parte a progresului şi să nu vă descurajaţi din cauza lor.

Dacă vă simţiţi blocat(ă) sau "mergând înapoi", încercaţi să descoperiţi dacă nu aţi planificat un pas prea mare sau exersarea este prea monotonă. Puteţi apoi încerca să realizaţi o sarcină mai dificilă, dacă încrederea în sine v-a revenit. Atât timp cât încercaţi să continuaţi să exersaţi, vă ajutaţi, de fapt, să depăşiţi problema. Fiţi atent(ă) la sentimentele de descurajare şi utilizaţi gândirea pozitivă.

Deci, aşteptaţi-vă la câteva scăderi, trataţi-le cu calm şi nu le lăsaţi să interfereze cu planurile dumneavoastră de exersare. Dacă nu veţi renunţa, veţi reuşi să depăşiţi problema.

Adeseori scăderile sunt mai mult aparente decât reale. Insuccesul se poate datora unei zile proaste, în care v-aţi simţit obosit(ă) sau nu v-aţi simţit bine. Sau alte persoane v-au împins într-o situaţie pentru care nu aţi avut timp să vă pregătiţi. Amintiţi-vă că ceilalţi sunt mai puţin conştienţi de anxietatea pe care o resimţiţi. Uneori s-ar putea să nu observe că sunteţi neliniştit(ă). Continuaţi să lucraţi asupra listei d-voastră şi veţi fi capabil(ă) să realizaţi ce v-aţi propus. 

Recăderile pot să apară ocazional, chiar în cazul persoanelor cu o evoluţie foarte bună. Când se întâmplă acest lucru, oamenii se alarmează crezând că vor recădea până la cel mai rău nivel de incapacitate. 


Pentru cei mai mulţi, aceste aparente recăderi sunt doar faze trecătoare, apărute datorită unor factori externi: surse de stres, evenimente de viaţă. Recăderile sunt percepute ca devastatoare datorită implicaţiilor emoţionale pe care le au asupra persoanei, deoarece aceasta a depus eforturi considerabile pentru recuperare. Aceste eforturi nu sunt irosite, iar după ce stresorii trec persoana îşi poate controla cu uşurinţă anxietatea.


Dacă aveţi o recădere, nu amplificaţi problema prin vechile idei catastrofice, emoţionale şi autodistructive. Continuaţi să practicaţi toate tehnicile pe care le-aţi învăţat şi veţi continua să faceţi progrese.

.


 Nu uitaţi!!!
· Exersaţi consecvent tehnicile învăţate .

· Dacă întâmpinaţi greutăţi în rezolvarea problemelor pentru că  aveţi nevoie de mai multă practică, este numai o chestiune de      timp până vă veţi îmbunătăţi abilităţile.

· Dacă problema este cu adevărat insolubilă puteţi să vă modificaţi reacţia emoţională faţă de ea; astfel veţi fi mai puţin îngrijoraţi.

· Dacă vă analizaţi sistematic problemele, veţi fi în stare să găsiţi soluţiile necesare pentru depăşirea lor; printr-o abordare metodică veţi folosi anxietatea în mod constructiv şi nu se vă constitui într-un factor dăunător. 


5.2 Cum să faceţi faţă dificultăţilor

Când încearcă să-şi schimbe comportamentul, majoritatea oamenilor au scăpări şi se întorc la vechile obiceiuri. O scăpare înseamnă, de exemplu, întreruperea efectuării exerciţiilor de relaxare o anumita perioadă.


În aceste cazuri reveniţi la noul comportament şi exageraţi scăpările, considerându-le mai grave decât sunt în realitate. Când aveţi scăpări, nu vă spuneţi lucruri ca:

"Într-adevăr sunt fără speranţă. M-am întors de unde am plecat. Niciodată nu voi fi în stare să mă schimb."


Vedeţi-vă comportamentul în următoarea lumină:

"Sunt dezamăgit că am lăsat lucrurile baltă. Ştiu ce am de făcut, şi nu voi transforma această scăpare într-o scuză pentru a lăsa totul baltă. Iau acum manualul şi încep din nou."


Desigur, unii oameni întrerup pentru o perioada de timp anumite tehnici cum ar fi tehnica de relaxare. Este în regulă, atâta timp cât vă urmăriţi simptomele de anxietate şi reîncepeţi tehnicile când sesizaţi o creştere a acestora. Vă recomandăm, de asemenea, să reîncepeţi tehnicile atunci când în viaţa dumneavoastră apar evenimente stresante.

CAPITOLUL VI

Concluzii
Acest manual vă explică cum să depăşiţi problema dumneavoastră, cu un ajutor minim din partea unui psihoterapeut. Conţine o prezentare simplificată a intervenţiei terapeutice, accentuând punctele principale ale acesteia. Ideile şi metodele descrise pot fi adaptate pentru a fi compatibile (a se potrivi) cu problemele dumneavoastră, pentru că anxietatea nu afectează două persoane în acelaşi fel.


Anxietatea generalizată se dezvoltă în perioade îndelungate de timp. Adesea, anxietatea începe în adolescenţă, dar majoritatea persoanelor nu solicită consiliere şi tratament înainte de 30 de ani. 


Scopurile noastre din acest program este să vă învăţăm cum puteţi să vă schimbaţi reacţiile şi modul în care aţi învăţat să gândiţi. 

Prin confruntarea cu diferite situaţii de viaţă v-aţi dezvoltat treptat un mod dezadaptativ de a gândi, simţi şi reacţiona. Cu timpul el s-a transformat într-o caracteristică predominantă a personalităţii dumneavoastră, care consideraţi că vă face aşa cum sunteţi - poate anxios. O astfel de trăsătura vă poate transforma în propriul dumneavoastră duşman. În consecinţă, este necesar să schimbaţi aspectele nedorite ale modului dumneavoastră de gândire şi comportament. Este necesar să faceţi acest lucru pentru a vă îmbunătăţi viaţa, pentru a deveni mai eficienţi în munca dumneavoastră şi pentru a deveni mai apropiaţi de cei din jur.


Nu va fi uşor să faceţi aceste schimbări deoarece modificarea unei părţi fundamentale a personalităţii dumneavoastră nu este uşoară. Dar, printr-o practică continuă şi temeinică a noilor abilităţi pe care le-aţi învăţat, în viitor veţi continua să obţineţi schimbări pozitive.

Succes!

Situaţia activatoare


Laura are sarcini de serviciu dificile; munceşte mult, dar


face greşeli şi trebuie să reia lucrul de mai multe ori; este din


ce în ce mai îngrijorată şi îi este teamă să nu fie concediată;





Percepţia ameninţării + Efectul personalităţii








Modificări la nivel:

